**„ Fel, lelkem, az Urat dicsérni,…”**

* **6. Határmenti Karvezetői és Kóruskurzus Békéscsabán -**

A Körösök vidékét 2013. március első napjaiban a Határmenti Karvezetői és Kóruskurzus hozta lázba, mely immár 6. alkalommal került megrendezésre Békéscsabán. E kurzus értékeit elemezte Kiss Tibor Péter testvér, a Körösvidéki Baptista Egyházkerület elnöke is, miután a 103. Zsoltár kezdő verseivel Isten irgalmára irányította figyelmünket. Az Úr szeretete és irgalma, hogy e kurzus több értéket képviselhet, így elmondhatjuk, hogy betöltötte szerepét egyrészről, mint egy szakmai műhely, másrészről a gyermekek- fiatalok-idősödők együttmunkálkodása is volt, valamint a tapasztaltabb korosztály „staféta átadása” is értékként jelentkezik ezen a kurzuson.

Oláh Gábor karnagy testvér egyenként bemutatta a karvezetőket, a délelőtti alkalmon azokat a legfiatalabb testvéreket, akik vágyakozó szívvel szeretnék elsajátítani a kórusvezetést, akik szinte még gyermekek a fiatalkor küszöbén, gyermeki alázattal és vággyal a szívükben egy új tudomány elérése érdekében. A délutáni alkalom már a tapasztaltabb karvezetőké volt, és bátran mondhatjuk, hogy a Békéscsabán egy hónapja átadott „Csabagyöngye” Kulturális Központ 500 főt befogadó hangversenyterme zengett a több mint 100 fős énekkar és a zenekar örömteli, Isten hatalmát dicsőítő énekeitől. Amikor pedig bekapcsolódott a kb. 400 fős testvériség is az éneklésbe, egészen a mennyekig emelt bennünket. Sokan voltak érdeklődők és hisszük, hogy a zene, valamint az Ige megmozgatta a szíveket is.

Meláth Attila testvér, a váci gyülekezet lelkipásztora hirdette közöttünk Isten igéjét, délelőtt az 1Krón 25, 1-7-ig terjedő szakaszból. Igehirdetése során szinte ott éreztük magunkat Dávid korában, bár abban az időben csak férfiak végezhették ezt az istentiszteleti szolgálatot, ahogyan meg van írva: „Kétszáznyolvannyolc volt a száma atyjuk fiaival együtt azoknak, akiket megtanítottak az Úr énekeire, és mindnyájan képzettek voltak.” (7. vers). Ennek az igének kifejtése kapcsán Meláth Attila lelkipásztor testvér merész, de megvalósítását tekintve nem lehetetlen gondolatot ébresztett, egy 288 tagú férfikórust illetően, ahogyan azt a régiek csinálták… Mi szükséges ehhez? Az ige írja: „prófétai ihletettség” – s, hogy bekövetkezzen, tudatos egyéni és közös imádkozásra van szükség, mert a Szent Lélek Isten megáldja az imádkozót és azt is, akiért imádkozunk. Változás történik mindkét félben és Isten ereje nyilvánvalóvá lesz, s az ének – Ó, jöjjön el Uram a Te országod – mely betöltötte a termet, valóra válhat itt e földön is.

Délután az ApCsel 8, 26-40 igék alapján Meláth Attila testvér missziózó lelkületre buzdított. Az Úr Jézusról beszélni a mi elsődleges célunk, hogy aki felé küldetünk, megtérhessen, hiszen az üzenet állandó, a missziómező változatos, különböző típusúak az emberek, de ha Isten küld, és mi megyünk, Ő a többit elintézi.

E buzdító szavak összecsengtek gyülekezetünk lelkipásztorának, Szűcs Benjámin Ottó testvér kezdő köszöntésével is, aki Jn.6. fejezetéből az ötezer ember megvendégelése kapcsán elmondta, hogy az Úr Jézus számára nincs lehetetlen, a lényeg, kinek a kezére bízzuk magunkat, s ha ez a vidék éhezik Isten áldására, mi annyit tehetünk, hogy felajánljuk: Uram, itt vagyok!

Oláh Gábor testvér ismertette, hogy e karvezetői kurzuson 35 testvér igényelte a képzést, vagy továbbképzést, a határon túlról Szatmárnémetiből, Biharból, Nagyváradról, Beregszászról, itthonról pedig Békéscsaba, Békés, Gyula, Szeghalom, Vésztő, Kondoros karvezetői kapcsolódhattak be a munkába. A kottafüzet is speciálisan erre a célra készült Földesi Zoltán testvérünk nyomdájában, Lisznyay Szabó Gábor zeneszerző, orgonaművész, tanár, az egyházzene jeles apostolának műveiből. Tóka Szabolcs orgonaművész testvérünk a tőle megszokott hozzáértéssel segítette az összhangzás megteremtését, valamint Gellén Christa és Oláh Miklós testvérek hasznos segítségére voltak a kurzusnak és karnagy testvérünknek.

Megtisztelte még jelenlétével vasárnapi istentiszteletünket Békéscsaba Megyei Jogú Város Önkormányzata részéről dr. Csicsely Ilona, a Nemzeti Ügyrendi Bizottság elnökhelyettese is, akinek közbenjárására is – Isten erejében bízva – megvalósulhatott e kedves Istent dicsőítő alkalom.

Végül a teremben felcsendült a „Feltámadt hős” c. baptista himnuszunk, s a hála és szeretet erejével mondhatjuk: Soli Deo Gloria

ÁGY